Åpning av nytt friluftsområde på Langøya 26. august 2017

Gode forsamling.

Det hender vi fleiper med hva vi skal bli eller gjøre i vårt neste liv. Uten å trekke sammenligningene for langt må vi kunne si at Langøya har hatt opptil flere liv og ganske så vekslende oppgaver opp gjennom årene. Det finnes mennesker her som har opplevd øya som bosted og hjem, med husdyr, Tordenskiolds krutthus, skole og hoppbakke.

Utvinning av kalkstein til bruk på Slemmestad tok til i 1899. På begynnelsen av 60-tallet kom skuddsalvene etter hvert så nær bebyggelsen at evakuering av folk og fe var uunngåelig. Når så sementfabrikken på Slemmestad ble nedlagt i 1985 startet en ny æra for Langøya. Etter alle solemerker å dømme vil epoken med behandling og deponering av spesialavfall vare i ca. 45 år

Med Gjelsten Holding AS sin overtakelse av både NOAH og Langøya i 2003 har vi erfart et ekte engasjement for øya og de ansatte. I tillegg merker vi et oppriktig ønske om en god dialog med de politiske miljøene samt lokalbefolkningen generelt. Åpen dag-arrangementene skulle vel tydelig understreke dette skulle jeg mene.

Jeg synes det er riktig å stoppe opp litt om viktigheten av åpenhet for en type bedrift som NOAH. Det er jo ikke underlig at det stilles spørsmål og lett oppstår rykter dersom farlig avfall i tonnevis skipes ut til øya uten noen nærmere forklaring. En klarere invitasjon til mistenksomhet og spetakkel kan en vel ikke få.

Jeg vil berømme ledelsen for den framover lente holdningen de har hatt når det gjelder å gi innblikk i og forståelse for virksomheten til så vel innbyggere som kommuneansvarlige. Dere har, stein på stein bygget opp en tillit som jeg tror er ganske unik. Store økonomiske og menneskelige ressurser er lagt inn, men jeg påstår at dere har fått igjen hver eneste krone i form av goodwill og positiv omtale.

Gjennom det vi opplever her i dag så skjønner vi at det er glidende overganger mellom de epokene Langøya har gjennomlevd. Selv om det i enda noen år skal deponeres i syd, så vokser friluftsområdet fram fra nord. Industrien takker i dag for lånet av et nesten 80 mål stort areal og gir det tilbake til allmenheten, til bruk for deg og meg.

Litt tilbake til rehabiliteringen av Langøya og det vi ser omkring oss her. Jordlaget på toppen er lett fram fra kriker og kroker på øya. Busker og blomster er alle arter som har vokst her i alle år. Det er til og med tatt turer ut til den ganske så like naboen, Kommersøya og hentet blomsterfrø derfra. Vi forstår fort når vi går i terrenget her at det ligger mye tankevirksomhet i detaljene og mye nitidig arbeid for å bringe tilbake øyas egenart for framtidens brukere.

Rehabilitering kan skje på ulikt vis. Ingen kunne sagt noe på om den hadde blitt gjort på en enklere og adskillig billigere måte. Vi er heldige som har ansvarlige her som vil etterlate seg en perle uten sidestykke i hele Oslofjorden. Vi er heldige som får ha den i vårt nærområde, til berikelse av våre friluftsmuligheter når vi måtte ønske å benytte den.

Langøya er stor, ca tusen dekar. Hvordan det resterende skal brukes i framtiden har vi vel så langt ikke fasiten på. Tungindustriens dager er talte, men er det ønskelig å lage alt om til friluftsområde? Kanskje kan det være aktuelt å åpne opp for en eller annen form for næringsvirksomhet her? Er et opplevelsestilbud noe å tenke på? Kan det være aktuelt at det blir fastboende her igjen, eller kanskje hyttebebyggelse? Spørsmålene må få et svar i ikke alt for overskuelig framtid.

For at Langøya skal være attraktiv å besøke i årene som kommer, så er det viktig at den holdes i orden, ikke forsøples eller gror ned med tistel og kratt. Du og jeg kan gjøre vårt når det gjelder forsøpling. Men når det gjelder å holde uønsket vegetasjon nede kreves det noe mer. Vi må sørge for at noen får et brennende eierskap til øya, som eier eller drifter av virksomhet her ute eller som beboer i en eller annen form. Å overlate et slikt ansvar til det offentlige tror jeg vil være en heller tvilsom affære.

Vi som påstår å være godt oppdratt hjemme har lært å takke når vi får en gave. Ekstra dypt bør vi bukke når vi får en så fin gave. Tusen takk til eier, ledelse og de ansatte for at dere virkelig har lagt sjelen i å gi oss et høykvalitets friluftsområde. Samtidig ønsker vi dere lykke til med avslutningen av en av Langøyas mange underlige epoker.

Til slutt en liten hilsen til dere som måtte være her fra Brevik-traktene. Det er lett å forstå en frykt for det ukjente og hva det måtte bringe med seg. Våre erfaringer har dere hørt. Med den faglige kompetanse vi har møtt, viljen til å sikre seg maksimalt mot uhell, til å investere stort i HMS, rydde pent opp etter seg samt ha en åpen dør- og dialog-politikk, ja så ville ikke jeg være redd for å la dagens Langøya-virksomhet få fortsette i gruvene i Brevik.

Takk for oppmerksomheten.

Thorvald Hillestad Ordfører i Re